Source: http://www.europarl.europa.eu/doceo/document/A-8-2016-0227_MT.html
Timestamp: 2019-12-15 18:30:19+00:00
Document Index: 778320

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

RAPPORT dwar l-attivitajiet, l-impatt u l-valur miżjud tal-Fond Ewropew ta' Aġġustament għall-Globalizzazzjoni bejn l-2007 u l-2014
851k 316k
dwar l-attivitajiet, l-impatt u l-valur miżjud tal-Fond Ewropew ta' Aġġustament għall-Globalizzazzjoni bejn l-2007 u l-2014
Jean-Paul Denanot, Kumitat għall-Baġits
– wara li kkunsidra r-riżoluzzjoni tal-Parlament Ewropew tas-7 ta' Settembru 2011 dwar il-finanzjament u l-funzjonament tal-Fond Ewropew ta' Aġġustament għall-Globalizzazzjoni(5),
– wara li kkunsidra r-riżoluzzjonijiet li kien adotta minn Jannar 2007 dwar il-mobilizzazzjoni tal-FEG, inklużi l-kummenti tal-Kumitat għall-Impjiegi u l-Affarijiet Soċjali (EMPL) dwar l-applikazzjonijiet rispettivi,
F. billi m'hemm l-ebda qafas legali Ewropew dwar l-informazzjoni u l-konsultazzjoni mal-ħaddiema, l-antiċipazzjoni u l-immaniġġjar tar-ristrutturar bl-għan li tiġi antiċipata l-bidla u jiġi evitat it-telf ta' impjiegi; billi, fir-riżoluzzjoni tiegħu tal-15 ta' Jannar 2013(6), il-Parlament talab li l-Kummissjoni, skont l-Artikolu 225 tat-Trattat dwar il-Funzjonament tal-Unjoni Ewropea, tissottometti malajr kemm jista' jkun u wara li tkun ikkonsultat lis-sħab soċjali, proposta għal att legali dwar l-informazzjoni u l-konsultazzjoni mal-ħaddiema, l-antiċipazzjoni u l-immaniġġjar tar-ristrutturar, (wara r-rakkomandazzjonijiet dettaljati stipulati fl-Anness tagħha); billi hemm differenzi sinifikanti fil-livell nazzjonali dwar ir-responsabilitajiet tal-impjegaturi lejn l-impjegati tagħhom f'dan il-proċess; billi s-sħab soċjali Ewropej ġew ikkonsultati darbtejn dwar din il-kwistjoni, u l-Kummissjoni naqset milli taġixxi; billi l-Kummissjoni tat risposti diżappuntanti għar-riżoluzzjonijiet parlamentari dwar l-informazzjoni, il-konsultazzjoni u r-ristrutturar, u dan jenfasizza l-ħtieġa għal passi urġenti u konkreti f'dan il-qasam; billi huwa essenzjali li jkun hemm sistemi ta' relazzjonijiet industrijali żviluppati sew li jagħtu lill-ħaddiema u lir-rappreżentanti tagħhom drittijiet fl-oqsma tal-konsultazzjoni u l-informazzjoni; billi Direttiva dwar l-Informazzjoni u l-Konsultazzjoni msaħħa tista' tgħin tiżgura li n-negozjati għal pjan xieraq ikunu jistgħu jsiru b'kundizzjonijiet ġusti u b'mod f'waqtu;
P. billi l-prinċipji tal-ugwaljanza bejn is-sessi u tan-nondiskriminazzjoni, li huma fost il-valuri ewlenin tal-Unjoni u li jinsabu proklamati fl-Istrateġija Ewropa 2020, għandhom jiġu żgurati u promossi meta jkun qed jiġi implimentat il-Fond Ewropew ta' Aġġustament għall-Globalizzazzjoni (FEG);
Q. billi hemm rati ogħla ta' impjieg mill-ġdid għan-nisa milli għall-irġiel, iżda l-impjieg mill-ġdid fost in-nisa huwa iktar temporanju u instabbli, minħabba l-obbligi ta' kura ta' membri tal-familja waqt li jkunu qed ifittxu impjieg ġdid u/jew jipparteċipaw f'taħriġ mill-ġdid, u n-nuqqas ta' faċilitajiet ta' indukrar tat-tfal u tal-morda bi prezz raġonevoli u ta' kwalità;
R. billi n-nisa jintlaqtu b'mod sproporzjonat mill-kriżi u mill-politiki ta' awsterità;
1 Jinnota l-evalwazzjoni ex post tal-FEG u l-ewwel rapport biennali; jinnota li l-Kummissjoni tikkonforma mal-obbligu ta' rapportar tagħha; iqis li dawn ir-rapporti u rapporti oħra mhumiex biżżejjed biex jiġu żgurati bis-sħiħ it-trasparenza u l-effiċjenza tal-FEG; jistieden lill-Istati Membri li bbenefikaw mill-FEG biex jagħmlu d-data u l-evalwazzjonijiet tal-każijiet kollha pubblikament disponibbli u biex jinkludu valutazzjoni tal-impatt fir-rigward tas-sessi fir-rapportar tal-każijiet; iħeġġeġ bil-qawwa lill-Istati Membri kollha biex jagħmlu pubblikament disponibbli l-applikazzjonijiet u r-rapporti finali tagħhom skont ir-regolament attwali b'mod f'waqtu; filwaqt li l-Kummissjoni tikkonforma mal-obbligi ta' rapportar tagħha, jemmen li l-Kummissjoni tista' tippubblika d-dokumenti rilevanti kollha relatati ma' każijiet tal-FEG, inklużi r-rapporti tal-missjoni interni tagħhom wara żjarat ta' monitoraġġ rigward applikazzjonijiet pendenti fl-Istati Membri;
ĠU L 406, 30.12.2006, p. 1
Testi adottati, P7_TA(2011)0431.
Testi adottati, P7_TA(2010)0303.
Testi adottati, P7_TA(2013)0005.
Għall-bidu l-FEG ġie stabbilit mir-Regolament KE Nru 1927/2006 biex jippermetti solidarjetà mal-ħaddiema li tilfu l-impjiegi tagħhom f'sensji ta' skala kbira b'riżultat ta' bidliet strutturali kbar fl-andament kummerċjali dinji minħabba l-globalizzazzjoni, fil-każ fejn dawn is-sensji kellhom impatt negattiv sinifikanti fuq l-ekonomija reġjonali jew lokali.
Mill-2007 sal-2009 l-kriterji ta' intervent kienu ta' mill-inqas 1 000 sensja li seħħew matul perjodu ta' erba' xhur f'intrapriża fi Stat Membru jew matul perjodu ta' disa' xhur, partikolarment f'SMEs f'settur NACE 2 f'reġjun wieħed jew f'żewġ reġjuni kontinwi fil-livell NUTS 2. Fl-2009, il-livell limitu tnaqqas għal 500 ħaddiem. Sa mill-ħolqien tiegħu, kien hemm ukoll il-possibilità għall-Istati Membri li jużaw il-FEG f'ċirkostanzi eċċezzjonali, jew fi swieq tax-xogħol żgħar fejn il-kriterju ta' intervent ma ġiex issodisfat, jekk is-sensji kkonċernati kellhom impatt serju fuq l-impjiegi u l-ekonomija lokali.
Il-kamp ta' applikazzjoni ta' dan il-Fond ġie estiż bejn l-2009 u l-2011 u mill-2013 ’il quddiem biex jinkludi l-ħaddiema li ngħataw is-sensja minħabba l-kriżi finanzjarja u ekonomika globali. Barra minn hekk, sa mill-2013, ġew inklużi persuni li jaħdmu għal rashom u f'reġjuni eliġibbli taħt l-Inizjattiva favur l-Impjieg taż-Żgħażagħ għadd ta' NEETs ugwali għall-għadd ta' benefiċjarji fil-mira ġew inklużi wkoll.
• Azzjonijiet eliġibbli
Għall-bidu ġiet ipprovduta assistenza finanzjarja għal "miżuri attivi tas-suq tax-xogħol li jagħmlu parti minn pakkett koordinat ta' servizzi personalizzati mfassla sabiex jerġgħu jintegraw fis-suq tax-xogħol lill-ħaddiema li jkunu tilfu l-impjieg tagħhom"(1). Fir-Regolament tal-2013, din ġiet estiża biex tinkludi "b'mod partikolari, il-persuni qiegħda li huma żvantaġġati, aktar kbar fl-età u żgħażagħ, f'impjieg jew f'impjieg indipendenti"(2).
Azzjonijiet eliġibbli jinkludu taħriġ imfassal apposta u taħriġ mill-ġdid, għajnuna għat-tfittix ta' impjieg, konsulenza, promozzjoni tal-intraprenditorija u l-impjieg indipendenti, negozji ġodda u teħid ta' kontroll mill-impjegati u mobilità u allowances għas-sussistenza jew għat-taħriġ.
Il-finanzjament għall-azzjonijiet eliġibbli kollha jiddependu fuq il-parteċipazzjoni attiva tal-benefiċjarji fil-mira fl-attivitajiet ta' tfittix ta' impjieg jew ta' taħriġ; Barra minn hekk, azzjonijiet li huma r-responsabilità ta' intrapriżi bis-saħħa tal-liġi nazzjonali jew ftehimiet kollettivi, kif ukoll miżuri passivi tal-protezzjoni soċjali, m'għandhomx ikunu ffinanzjati.
Il-FEG huwa strument ta' emerġenza u ma jagħmilx parti mill-Qafas Finanzjarju Pluriennali. Ġie stabbilit fond ta' riżerva li minnu jista' jieħu l-approprjazzjonijiet annwali tiegħu. L-approprjazzjonijiet annwali fil-baġit tal-UE allokat għall-FEG tnaqqsu minn EUR 500 miljun fis-sena fl-2007 għal EUR 150 miljun għal dan ir-regolament. Il-finanzjament medju allokat tul il-perjodu ta' 8 snin mill-2007 sal-2014 kien ta' EUR 70 miljun fis-sena. Għall-bidu, ir-rata ta' kofinanzjament kienet ta' 50 %, din żdiedet għal 65 % għall-perjodu 2009-2001, li mbagħad reġgħet tnaqqset għal 50 % matul l-2012 u l-2013 u żdiedet għal 60 % għar-regolament tal-2013 għall-perjodu 2014-2020.
Ladarba l-applikazzjoni tal-FEG tiġi approvata mill-Parlament u mill-Kunsill, il-Kummissjoni għandha tħallas il-kontribuzzjoni finanzjarja lill-Istat Membru kkonċernat f'pagament wieħed ta' prefinanzjament ta' 100 %, fil-prinċipju fi żmien 15-il jum. Għall-bidu, l-Istati Membri kellhom jużaw il-finanzjament tal-FEG fi żmien 12-il xahar iżda dan iż-żmien ġie estiż għal 24 xahar fir-Regolament tal-2009 u dik l-iskeda ta' żmien baqgħet l-istess fir-Regolament tal-2013. Fl-ewwel regolament ġiet allokata assistenza teknika ta' 0.35 % lill-Kummissjoni iżda din żdiedet għal 0.5 % fir-regolament tal-2013.
• Skedi ta' żmien u Rappurtar
Ir-Regolament il-ġdid jinforza skedi ta' żmien aktar stretti kemm għall-Istati Membri kif ukoll għall-Kummissjoni. Issa l-Istati Membri jridu jressqu applikazzjoni fi żmien 12-il ġimgħa minn meta jkunu seħħew is-sensji u għandhom 6 ġimgħat aktar biex iwieġbu għal kwalunkwe talba għal informazzjoni addizzjonali. Il-Kummissjoni mbagħad ikollha 12-il ġimgħa biex tlesti l-valutazzjoni tagħha. Il-Kummissjoni mbagħad tagħmel proposta kemm lill-Kunsill Ewropew kif ukoll lill-Parlament Ewropew għal kull applikazzjoni eliġibbli u trid tikseb l-approvazzjoni taż-żewġ istituzzjonijiet qabel ma tħallas l-ammont miftiehem lill-Istat Membru.
Fi żmien 6 xhur mit-tlestija tal-programm tal-FEG, l-Istati Membri jridu jressqu rapport finali lill-Kummissjoni dwar l-implimentazzjoni tal-FEG. Ir-Regolament tal-2013 jispeċifika f'aktar dettall l-informazzjoni li trid tiġi inkluża f'dan ir-rapport finali. Fir-regolament oriġinali, il-Kummissjoni kienet meħtieġa tippubblika rapport annwali filwaqt li taħt ir-Regolament il-ġdid, huwa stipulat rapport biennali. B'mod partikolari, fir-rapport biennali hemm ir-rekwiżit il-ġdid li tiġi inkluża l-istatistika dwar ir-rata ta' riintegrazzjoni ta' ħaddiema megħjuna. Il-Kummissjoni mitluba wkoll twettaq evalwazzjoni ta' nofs it-terminu dwar l-effettività u s-sostenibilità tar-riżultati miksuba kif ukoll evalwazzjoni ex post flimkien ma' esperti esterni, sabiex tkejjel l-impatt tal-FEG u l-valur miżjud tiegħu.
L-Istati Membri huma primarjament responsabbli għall-ġestjoni tal-azzjonijiet taħt il-FEG kif ukoll għall-kontroll finanzjarju tal-azzjonijiet. Il-Kummissjoni trid tieħu kull pass neċessarju biex tivverifika li l-azzjonijiet iffinanzjati jitwettqu skont il-prinċipji ta' ġestjoni soda u effiċjenti. L-uffiċjali tal-Kummissjoni jistgħu jwettqu kontrolli fuq il-post billi javżaw għall-inqas ġurnata qabel. Fil-każ fejn l-ispiża reali tal-azzjonijiet tal-FEG tkun inqas mill-ammont stmat, il-Kummissjoni se titlob lill-Istati Membri kkonċernati biex jirrimborżaw l-ammont korrispondenti tal-kontribuzzjoni finanzjarja riċevuta oriġinarjament.
B'mod ġenerali l-FEG pprovda miżuri personalizzati u kkoordinati sew għal ħaddiema ssensjati. Huwa importanti ħafna li jkun hemm involviment ġenwin tal-ħaddiema jew tar-rappreżentanti tagħhom, is-sħab soċjali u partijiet interessati oħra fit-tfassil tal-applikazzjoni. Peress li l-FEG huwa strument ta' flessibilità huwa jippermetti azzjoni innovattiva u interventi mfassla apposta. Peress li l-objettiv tal-FEG huwa li jippromwovi l-impjiegi sostenibbli huwa kruċjali li jiġi vvalutat in-numru ta' benefiċjarji li jerġgħu jidħlu fis-suq tax-xogħol.
Skont l-evalwazzjoni ex post tal-FEG, ir-rata ta' impjieg mill-ġdid kienet tvarja minn 4 % għal 98 % b'rata medja ta' impjieg mill-ġdid ta' 49 %. Ir-rati ta' impjieg mill-ġdid jiddependu fuq għadd ta' fatturi, fosthom il-kisba tal-edukazzjoni, l-età tal-benefiċjarju, ir-rati ta' qgħad fil-livell reġjonali jew f'dak nazzjonali, l-urbanizzazzjoni tar-reġjuni, il-profil tal-ħiliet tal-ħaddiema, l-influwenza tat-tkabbir reġjonali eċċ. L-impatt tat-taħlita ta' politiki tal-FEG dwar ir-rati ta' impjieg mill-ġdid ġie analizzat fir-rigward ta' żewġ miżuri tal-FEG; il-ġestjoni tal-każ individwali u t-taħriġ/it-taħriġ mill-ġdid. It-tnejn li huma nstabu li għandhom relazzjoni pożittiva mar-rati ta' impjieg mill-ġdid, iżda kienet biss il-ġestjoni tal-każ individwali li nstabet li hija statistikament sinifikanti.
L-evidenza turi li appoġġ imfassal apposta, individwalizzat u intensiv għal ħaddiema ssensjati ta' spiss iwassal għal eżiti pożittivi. Barra minn hekk l-abilità li jitwasslu miżuri li huma addizzjonali għall-miżuri nazzjonali kif ukoll il-flessibilità inerenti fl-istrument huma essenzjali. Riżultati pożittivi oħra għal benefiċjarji jinkludu l-impatti psikoloġiċi pożittivi, iż-żieda tal-adattabilità u l-flessibilità tas-suq tax-xogħol. Barra minn hekk, l-evidenza turi li l-FEG ikkontribwixxa għal koeżjoni soċjali billi għen lil gruppi kbar ta' nies bi bżonn serju ta' assistenza. Dan kellu effetti konsegwenzjali pożittivi għall-familji tal-benefiċjarji u l-komunità inġenerali.
L-analiżi turi li l-ammont tal-infiq totali għal kull benefiċjarju tal-FEG (fi 73 każ ivvalutat fl-evalwazzjoni ex post) jindika li r-riżultati tal-impjieg mill-ġdid miksuba ma jurux xejriet konsistenti lineari u li l-fatturi tal-provvista, id-domanda u t-taħlita ta' politiki kollha għandhom rwol sinifikanti fl-istabbiliment tar-rati ta' impjieg mill-ġdid. L-evidenza turi li diversi tipi ta' miżuri huma assoċjati mar-rati ta' impjieg mill-ġdid differenti iżda m'hemm l-ebda mudell ċar u konsistenti identifikat f'termini ta' miżuri iżjed għaljin assoċjati ma' rati ogħla ta' impjieg mill-ġdid.
Barra minn hekk, it-tqabbil tar-riżultati u l-ispejjeż tal-każijiet tal-FEG, u proġetti oħra simili ffinanzjati mhux mill-FEG, ma jurix mudell lineari ċar. F'dan il-kuntest huwa importanti li wieħed jgħid li l-evalwazzjoni ex post tirrakkomanda li l-valutazzjoni tal-impatt tal-interventi permezz ta' tqabbil ma' kontroll jew tqabbil kredibbli permezz ta' valutazzjoni kontrofattwali tal-impatt (CIE) hija element importanti biex wieħed jifhem l-impatt u l-valur miżjud tal-interventi fis-suq tax-xogħol. Dan huwa ta' għajnuna biex wieħed jifhem kif ħafna mill-bidliet osservati jistgħu effettivament jiġu attribbwiti għall-intervent li qed jiġi evalwat.
Barra minn hekk huwa indikat li hemm konċentrazzjoni dejjem akbar ta' programmi b'finanzjament Ewropew. Id-Dokument ta' Gwida tal-Kummissjoni dwar Pjanijiet ta' Evalwazzjoni għall-perjodu ta' programmazzjoni 2014-2020 jistipula r-rekwiżiti għal CIE effettiva u jiddikjara li huwa aktar faċli li dawn il-kundizzjonijiet kollha jiġu ssodisfati bi ppjanar xieraq mill-bidu nett. Jidhirli li sal-lum, is-CIE ma ntużatx fil-valutazzjoni ta' każijiet tal-FEG u nemmen li l-Kummissjoni teħtieġ issegwi l-parir tagħha stess f'din il-kwistjoni.
Il-livell ta' impjieg indipendenti varja minn 44 % għal 0 % b'rata medja ta' impjieg indipendenti ta' 5 %. Ir-rati ta' impjieg indipendenti kienu dipendenti fuq il-firxa tal-appoġġ intraprenditorjali fil-pakkett oriġinali tal-FEG.
Il-valur miżjud Ewropew jista' jiġi definit bħala kejl tad-differenza li saret bl-użu tal-FEG meta mqabbel mal-interventi tal-Istati Membri. Huwa importanti li jitkejjel dan il-valur miżjud peress li jgħin sabiex jiġu ġġustifikati jew sfidati azzjonijiet politiċi mmexxija mill-UE bħall-FEG.
Il-valur miżjud Ewropew jista' jitkejjel b'erba' modi. L-ewwel nett, l-effett tal-volum li janalizza kif il-FEG iżid ma' azzjonijiet eżistenti, jew permezz tal-intensifikazzjoni, l-espansjoni, l-appoġġ, it-titjib jew it-tisħiħ tal-miżuri attivi tas-suq tax-xogħol jew permezz tal-politiki nazzjonali dwar l-impjiegi. L-evidenza analizzata minn bosta każijiet tal-FEG indikat li l-FEG kellu effett tal-volum sinifikanti.
It-tieni, il-miżuri ffinanzjati mill-FEG estendew l-appoġġ eżistenti għal gruppi u f'oqsma ta' politika li ma kienu jirċievu l-ebda appoġġ b'mod ieħor bħal pereżempju gruppi li jinkludu ħaddiema ta' età lavorattiva primarja, persuni li għadhom fl-impjieg u persuni bi sfond ta' migrazzjoni. It-tielet, il-finanzjament tal-FEG appoġġja innovazzjonijiet lokali/reġjonali li huma adottati fil-livell nazzjonali kif ukoll innovazzjonijiet nazzjonali li mbagħad jiġu integrati.
Ir-raba', l-evidenza turi li kien hemm eżiti pożittivi ta' tagħlim għall-organizzazzjonijiet involuti. Dan inkluda l-bini tal-kapaċità f'termini ta' ġestjoni effiċjenti tal-miżuri u t-twaqqif ta' sħubijiet biex jitwasslu l-miżuri tal-FEG.
Ir-riformi tal-FEG
Il-FEG għadda minn għadd ta' riformi mill-2006 ’l hawn. Dawn jinkludu t-tnaqqis fil-kriterju ta' intervent minn 1 000 sensja għal 500 sensja. Dan ifisser li l-FEG huwa aktar aċċessibbli għal reġjuni u Stati Membri iżgħar. Kien hemm proposti biex ikompli jitnaqqas l-għadd ta' sensji iżda dan iltaqa' ma' oppożizzjoni konsiderevoli. Madankollu nemmen li l-Istati Membri għandhom jagħmlu aktar użu mill-Artikolu 4(2) li jippermetti applikazzjoni li ma tissodisfax il-limitu minimu ta' 500. Diversi applikazzjonijiet diġà ġew approvati bl-użu ta' dan l-Artikolu.
Il-perjodu ta' intervent ġie estiż minn 12-il xahar għal 24 xahar. Dan ippermetta lil ħafna benefiċjarji li jkollhom aċċess għal taħriġ jew programmi edukattivi estiżi. Il-perjodu ta' 12-il xahar kien pjuttost restrittiv, u partikolarment meta kien hemm dewmien fl-applikazzjoni tal-miżuri tal-FEG mill-Istati Membri, dan kien ifisser li l-benefiċjarji kienu pjuttost ristretti fl-aċċess għal ċerti miżuri.
Il-persuni li jaħdmu għal rashom issa jista' jkollhom aċċess għall-FEG. Inqis li din ir-riforma hija importanti peress li f'xi Stati Membri l-persuni li jaħdmu għal rashom għandhom inqas protezzjoni soċjali minn ħaddiema oħra. Dan jista' jiskoraġġixxi lil dawk li jixtiequ joħolqu impjiegi milli jagħmlu dan u għall-inqas il-FEG jista' jagħtihom l-istess xibka ta' sikurezza bħal ħaddiema oħra.
In-NEETs huma wkoll inklużi fir-regolament il-ġdid. Dan ikabbar il-kamp ta' applikazzjoni tal-FEG u l-evidenza turi li l-massimizzazzjoni tal-għadd ta' parteċipanti tista' tipproduċi ekonomiji ta' skala. Barra minn hekk dan huwa espressjoni ta' solidarjetà ma' persuni żgħażagħ qiegħda f'reġjuni b'livelli għoljin ta' qgħad.
Il-livell ta' kofinanzjament huwa kwistjoni għal xi Stati Membri li jippreferu jużaw il-FSE pereżempju peress li għandu rata ogħla ta' kofinanzjament. Iż-żieda għal 60 % minn 50 % hija pass sinifikanti li tħajjar lil dawk l-Istati Membri biex jikkunsidraw jużaw il-FEG.
Rigward l-inklużjoni tal-kriterju ta' kriżi, ta' min jinnota li matul il-perjodu 2009-2011 meta kienet fis-seħħ id-deroga marbuta mal-kriżi, l-għadd ta' applikazzjonijiet tal-FEG żdied b'mod sinifikanti. Fil-kuntest tar-regolament attwali huwa rikonoxxut li l-impatt tal-kriżi tal-2007 għadu għaddej f'ċerti setturi/pajjiżi u barra minn hekk li l-FEG għandu jkun kapaċi jirreaġixxi għal kwalunkwe kriżi finanzjarja jew ekonomika globali ġdida.
Ir-Rapport tal-Qorti tal-Awdituri
Ir-rapport mill-Qorti tal-Awdituri għandu 6 konklużjonijiet u 3 rakkomandazzjonijiet. Ħafna minn dawn ġew diġà trattati f'dan ir-rapport, iżda ta' min wieħed jerġa' jsemmi wħud minn dawn il-punti. B'mod partikolari, il-ħtieġa li l-Istati Membri jistabbilixxu objettivi kwantitattivi ta' riintegrazzjoni u jiddistingwu bejn il-FEG u miżuri oħra kif ukoll li jiddistinwgu bejn iż-żewġ tipi ewlenin ta' appoġġ tal-FEG. Waħda mill-affarijiet li l-FEG ġie kkritikat dwarhom hija li xi Stati Membri użaw ammonti sinifikanti ta' flus biex jikkumpensaw l-iskemi nazzjonali ta' appoġġ għall-introjtu tal-ħaddiema. Il-Qorti tal-Awdituri temmen li dan l-użu tal-flus tal-Ewropa ma jwassalx valur miżjud u għalhekk huwa kruċjali li l-Istati Membri jivvalutaw il-valur miżjud ta' dan it-tip ta' appoġġ speċifiku.
Dan ir-rapport jikkritika wkoll il-proċedura pjuttost twila ta' approvazzjoni tal-FEG - Madankollu r-riformi reċenti introduċew proċedura aktar f'waqtha u ħafna Stati Membri jibdew jimplimentaw il-miżuri malli dawn jibagħtu l-applikazzjoni tagħhom lill-Kummissjoni.
Waħda mir-rakkomandazzjonijiet tal-Qorti tal-Awdituri kienet li l-istituzzjonijiet tal-UE jikkunsidraw li jadattaw il-qafas tal-FSE bħala alternattiva għall-FEG. Madankollu bosta raġunijiet li jappoġġjaw dan l-argument ġew trattati fir-regolament il-ġdid bħal pereżempju l-iskedi ta' żmien.
Ir-Regolament (UE) Nru 1927/2006, l-Artikolu 3
l-Artikolu 7.1
OPINJONI tal-Kumitat għall-Baġits (25.5.2016)
Rapporteur għal opinjoni: Jean-Paul Denanot
Il-Kumitat għall-Baġits jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jinnota li l-finanzjament mill-FEG jista' jappoġġja u jikkumplementa azzjonijiet tal-Istati Membri rigward l-impjiegi u l-politika soċjali, iżda ma jistax jieħu post l-azzjoni primarja u r-responsabbiltajiet tal-awtoritajiet nazzjonali, u għalhekk ma għandux jikkumpensa skemi nazzjonali dwar id-dħul tal-ħaddiema; ifakkar ukoll li l-Istati Membri għandhom ir-responsabbiltà li jikkofinanzjaw l-azzjonijiet tal-FEG skont il-modalitajiet stabbiliti mil-liġijiet nazzjonali, kif ukoll l-obbligu li jimplimentaw il-baġit tal-FEG b'mod effikaċi;
2. Jemmen li l-Fond Ewropew ta' Aġġustament għall-Globalizzazzjoni (FEG) huwa strument importanti li permezz tiegħu l-UE tipprovdi appoġġ lill-ħaddiema u tesprimi s-solidarjetà tagħha magħhom, u tgħin lil persuni qiegħda jerġgħu jibdew jaħdmu, u li l-għan tal-Fond huwa li jikkontribwixxi għal tkabbir intelliġenti, inklussiv u sostenibbli u għall-promozzjoni ta' impjiegi sostenibbli fl-Ewropa; jissuġġerixxi, madankollu, li hemm ħafna lok għal titjib fil-FEG; iqis, b'mod partikolari, li l-FEG jista' jirrendi valur aħjar għall-flus minfuq u jista' jkun aktar iffukat fuq ir-riżultati; jemmen li l-FEG għandu jkompli jopera barra mill-QFP matul il-perjodu ta' programazzjoni li jmiss;
3. Huwa tal-fehma li r-rata ta' kofinanzjament ta' 60 % m'għandhiex tiżdied;
4. Jinnota li, bejn l-2007 u l-2014, 20 Stat Membru ressqu 131 applikazzjoni għall-finanzjament għal ammont totali ta' EUR 542,4 miljun, immirati għal 121 380 ħaddiem;
5. Jinnota li l-FEG suppost jaqdi l-funzjoni ta' mekkaniżmu li jagħti għajnuna fuq żmien qasir f'sitwazzjonijiet fejn ikun jeħtieġ rispons rapidu; jiddispjaċih li l-perjodu medju għall-approvazzjoni ta' għajnuna mill-FEG bejn l-2007 u l-2013 kien 303 ijiem; jilqa' l-isforzi tal-Kummissjoni biex tissemplifika l-proċess ta' applikazzjoni; jissuġġerixxi li tnaqqis fl-għadd ta' lingwi uffiċjali li bihom irid jiġi tradott abbozz ta' deċiżjoni jista' jiffranka tal-anqas ġimagħtejn żmien; jenfasizza li kwalunkwe traduzzjoni oħra li tintalab tkun tista' ssir mill-Kummissjoni aktar tard;
6. Jinnota li, fil-perjodu bejn l-2007 u l-2014, tmien Stati Membri ma użawx l-appoġġ tal-FEG disponibbli; jistieden lill-Kummissjoni teżamina l-każijiet kollha fejn ostakoli regolatorji, ta' kapaċità amministrattiva u ta' tip ieħor xekklu l-parteċipazzjoni fil-FEG, u jistedinha tipproponi azzjoni biex twarrab tali ostakoli;
7. Jitlob li l-Kummissjoni u l-Istati Membri jutilizzaw il-lok li għandhom għall-implimentazzjoni tal-baġit tal-FEG b'mod aktar flessibbli u effikaċi, b'konċentrazzjoni fuq ir-riżultati, l-impatt u l-valur miżjud, u bla ma jikkompromettu l-użu xieraq u trasparenti tal-fondi u l-konformità mar-regoli; huwa tal-fehma li l-proċedura ta' applikazzjoni għandha ssir aktar rapida biex il-Fond isir iktar effikaċi għall-benefiċċju ta' ħaddiema li jkunu ngħataw is-sensja; huwa mħasseb dwar id-diverġenza bejn ir-riżorsi mitluba mill-FEG u l-ammonti rimborżati mill-Istati Membri, bir-rata medja ta' implimentazzjoni tal-baġit ta' 45 % biss; jitlob, għalhekk, li l-Kummissjoni tivvaluta bir-reqqa r-raġunijiet għar-rati baxxi ta' implimentazzjoni u tipproponi miżuri biex tindirizza l-punti ta' konġestjoni eżistenti u tiżgura l-aħjar użu mill-Fond; jinnota li r-rata ta' impjieg mill-ġdid fi tmiem l-assistenza tal-FEG tvarja b'mod konsiderevoli minn 4 % għal 86 %, u għalhekk jissottolinja l-importanza ta' miżuri tas-suq tax-xogħol attivi u inklużivi; jinnota li l-infiq tal-FEG f'ċerti Stati Membri b'mod konsistenti jirreġistra prestazzjoni aħjar milli f'xi Stati Membri oħra; jissuġġerixxi li l-Kummissjoni tkompli tagħti gwida u tara li l-Istati Membri jkunu jistgħu jikkondividu l-aħjar prattiki fl-applikazzjoni għall-fondi tal-FEG u fl-użu tagħhom sabiex tiġi żgurata l-ogħla rata ta' impjieg mill-ġdid għal kull euro li jintefaq;
8. Jinnota li, skont is-Servizz ta' Riċerka tal-Parlament Ewropew, il-FEG jipprovdi l-aħjar valur miżjud tal-UE meta jintuża biex jikkofinanzja dawk is-servizzi għal ħaddiema ssensjati li normalment ma jingħatawx mis-servizz pubbliku tal-impjiegi ta' Stat Membru, u, meta jkunu ffukati fuq attivitajiet ta' taħriġ u taħriġ mill-ġdid u mhux fuq ħlasijiet ta' benefiċċji;
9. Jilqa' b'sodisfazzjon il-fatt li kważi 50 % tal-ħaddiema li rċevew assistenza bis-saħħa ta' applikazzjonijiet ittrattati fl-2013-2014 reġgħu sabu impjieg; jenfasizza, madankollu, li l-FEG għandu jipprovdu finanzjament għal setturi li jkunu mistennija jħabbtu wiċċhom ma' problemi fil-futur, biex jiġi żgurat li l-ħaddiema kkonċernati, f'setturi b'potenzjal għall-ġejjieni, ikollhom garanzija ta' impjieg mill-ġdid sostenibbli;
10. Jinnota li l-FEG minnu nnifsu intiż għal azzjonijiet fuq żmien qasir, u jisħaq fuq il-bżonn ta' aktar sinerġiji, addizzjonalità u koordinazzjoni mal-FSE, mal-FEŻR u ma' miżuri ffinanzjati fil-livelli reġjonali u nazzjonali, sabiex lin-negozji f'diffikultà nakkumpanjawhom ukoll permezz ta' fażi tranżizzjonali li toħloq l-impjiegi; jipproponi, għal dan l-għan, li bi qbil mat-tradizzjonijiet u mal-abitudnijiet tal-Istati Membri, l-applikazzjonijiet għall-finanzjament mill-FEG ikunu jistgħu jitressqu mill-awtoritajiet li jiġġestixxu l-Fondi Strutturali f'kull Stat Membru, kemm-il darba l-awtoritajiet ta' ġestjoni reġjonali jkollhom biżżejjed riżorsi amministrattivi u finanzjarji biex jiżguraw dan; jipproponi li l-applikazzjonijiet għall-finanzjament mill-FEG isiru aċċessibbli għall-pubbliku;
11. Jinnota li, f'għadd ta' każijiet tal-FEG, kostijiet ogħla għal azzjonijiet taħt l-Artikolu 7(4) tar-Regolament dwar il-FEG idgħajfu l-impatt globali tal-investiment mill-FEG; jitlob li l-Kummissjoni tindirizza l-kwistjoni ta' tali kostijiet billi tintroduċi limiti;
12. Jemmen li użu aktar mifrux tad-deroga mill-limiti minimi ta' eliġibbiltà, partikolarment għall-benefiċċju tal-SMEs, l-estensjoni tal-perjodi ta' referenza kif ukoll il-possibbiltà li ħaddiema li jipprovdu servizzi relatati u li jisfaw issensjati jiġu kklassifikati bħala ħaddiema li jkunu ngħataw is-sensja mill-kumpanija li tkun qed titlob assistenza għandhom jiġu vvalutati bir-reqqa każ b'każ, b'tali mod li jiġi evitat b'kull mezz tagħwiġ fl-użu tal-baġit tal-FEG;
13. Jitlob li l-Kummissjoni ttejjeb l-istrumenti eżistenti ta' assistenza teknika lill-Istati Membri u tintensifika l-komunikazzjoni magħhom dwar il-forom ta' assistenza disponibbli taħt il-FEG sabiex dan il-Fond jintuża aktar, u jitlob li l-applikazzjonijiet mill-Istati Membri għal appoġġ finanzjarju mill-FEG, flimkien mad-dokumentazzjoni rilevanti kollha, jiġu ppubblikati fis-sit web tal-Kummissjoni Ewropea;
14. Huwa tal-fehma li interventi soċjali ex post, li spiss ikunu relatati mal-ħlas lura ta' finanzjament ipprovdut mill-Istati Membri, ifissru li l-attività tal-Unjoni Ewropea biex tgħin lill-ħaddiema ssensjati ma tidhirx; jitlob li l-Kummissjoni tintensifika l-komunikazzjoni tagħha man-netwerks nazzjonali u lokali tat-trejdjunjins u mal-pubbliku ġenerali biex tippromwovi aħjar il-miżuri li jittieħdu mill-UE;
15. Jitlob li l-Kummissjoni tinkludi fl-evalwazzjoni tagħha ta' nofs it-terminu tal-FEG valutazzjoni kwalitattiva u kwantitattiva speċifika tas-sostenn mill-FEG lil żgħażagħ li mhumiex f'impjieg, fl-edukazzjoni jew fit-taħriġ (NEETs), speċjalment fid-dawl tal-implimentazzjoni tal-Garanzija għaż-Żgħażagħ u tas-sinerġiji meħtieġa bejn il-baġits nazzjonali, l-FSE u l-Inizjattiva favur l-Impjieg taż-Żgħażagħ (YEI); huwa tal-fehma li d-deroga dwar in-NEETs għandha tiġi estiża lil hinn mill-2017, wara din l-analiżi;
16. Jitlob li l-Kummissjoni twettaq studji tal-impatt tal-globalizzazzjoni settur b'settur u, abbażi tas-sejbiet, tressaq proposti maħsuba biex jinkoraġġixxu lill-impriżi jantiċipaw il-bidliet fl-industriji tagħhom u jħejju lill-ħaddiema qabel ma jagħtuhom is-sensja;
17. Jemmen li hemm lok għal aktar titjib fl-użu tal-FEG għal proġetti li jappoġġjaw l-intraprenditorija u l-attività ta' twaqqif ta' negozji ġodda; jitlob li l-Kummissjoni teżamina dan kollu ulterjorment;
18. Jinnota t-tħassib tas-Servizz ta' Riċerka tal-Parlament Ewropew rigward il-metodoloġija għall-kalkolu tal-benefiċċji tal-FEG; jissottolinja l-ħtieġa ta' rekwiżiti ulterjuri dwar l-indikaturi tal-prestazzjoni;
OPINJONI tal-Kumitat għall-Kummerċ Internazzjonali (25.4.2016)
Rapporteur għal opinjoni: Agnes Jongerius
Il-Kumitat għall-Kummerċ Internazzjonali jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jistieden lill-Kummissjoni twettaq valutazzjonijiet tal-impatt ex-ante u ex-post bir-reqqa u fuq bażi regolari, li jinkludu l-effetti potenzjali fuq l-impjiegi, il-kompetittività u l-ekonomija, inkluż l-intrapriżi żgħar u ta' daqs medju, tal-ftehimiet kummerċjali kollha u l-inizjattivi leġiżlattivi rilevanti, filwaqt li tiżgura koordinazzjoni ex-ante effikaċi bejn id-DĠ Kummerċ u d-DĠ Impjiegi, Affarijiet Soċjali u Inklużjoni; jemmen li s-setturi kollha identifikati bħala vulnerabbli għandhom jiġu mmonitorjati mill-qrib u jkunu soġġetti għal miżuri speċifiċi xierqa jekk meħtieġ, u li s-sħab soċjali, inkluż ir-rappreżentanti tal-kumpaniji u tal-ħaddiema, u l-Istati Membri involuti f'setturi ta' riskju għoli għandhom jiġu informati b'mod xieraq u jingħataw assistenza fil-proċess ta' applikazzjoni;
2. Jinnota li l-Fond Ewropew ta' Aġġustament għall-Globalizzazzjoni (FEG) huwa strument ta' solidarjetà stabbilit biex jagħti għajnuna lil ħaddiema li ngħataw is-sensja minħabba bidliet strutturali kbar, bħall-globalizzazzjoni jew kriżijiet finanzjarji u ekonomiċi; jenfasizza, għalhekk, il-ħtieġa li jkun hemm koerenza b'saħħitha fil-politiki kummerċjali u dawk industrijali, peress li ftehimiet kummerċjali jistgħu jesponu lil kumpaniji Ewropej għal livell ta' kompetizzjoni akbar b'effetti potenzjalment negattivi fuq l-impjiegi, u l-ħtieġa għal strateġija industrijali komuni;
3. Ifakkar li l-Komunikazzjoni tal-Kummissjoni tal-14 ta' Ottubru 2015 intitolata "Kummerċ għal Kulħadd – Lejn politika aktar responsabbli għall-kummerċ u l-investiment" (COM(2015)0497), tirrikonoxxi li ftehimiet kummerċjali jista' jkunu ta' xkiel għal ċerti reġjuni u ħaddiema, jekk il-kompetizzjoni l-ġdida tirriżulta li hija wisq intensa, iżda wkoll li l-FEG huwa strument essenzjali li jipprovdi appoġġ sinifikanti lill-komunitajiet li qegħdin jiffaċċjaw telf ta' impjiegi, bħal fil-każ ta' għeluq ta' fabbriki fl-UE minħabba kompetizzjoni internazzjonali;
4. Jistieden lill-Istati Membri, filwaqt li jqis il-fatt li l-FEG infetaħ għal setturi ġodda, jħejju, abbażi ta' dawn il-valutazzjonijiet tal-impatt u flimkien mas-sħab soċjali, inkluż rappreżentanti tal-kumpaniji u tal-ħaddiema, strateġiji biex jantiċipaw il-bidliet prevedibbli tas-suq tax-xogħol; huwa tal-fehma, għalhekk, li l-finanzjament, il-pubbliċità u l-livell ta' simplifikazzjoni tal-proċessi tat-teħid tad-deċiżjonijiet tal-FEG u l-koordinazzjoni ma' fondi oħra tal-UE għandhom jiġu vvalutati sabiex jintlaħqu l-ħtiġijiet li jistgħu jirriżultaw minn dawn l-istrateġiji;
5. Jistieden lill-Kummissjoni ssaħħaħ id-Direttiva dwar l-informazzjoni u l-konsultazzjoni; jenfasizza li r-rappreżentanti tal-ħaddiema u tat-trade unions għandhom jiġu mgħarrfa fi żmien xieraq dwar il-pjanijiet kollha għar-ristrutturar jew għall-għeluq ta' impjanti minħabba l-effetti tal-kummerċ, sabiex in-negozjati għal pjan soċjali xieraq ikunu jistgħu jsiru b'kundizzjonijiet ġusti u b'aċċess ugwali għall-informazzjoni; iqis li b'dan il-mod għandu jiġi żgurat li l-kumpaniji jassumu r-responsabbiltajiet tagħhom bis-sħiħ;
6. Jistieden lill-Parlament jorganizza seduti regolari ta' smigħ konġunt għall-Kumitat għall-Kummerċ Internazzjonali u tl-Kumitat għall-Impjiegi u l-Affarijiet Soċjali sabiex jikkontribwixxi għal titjib fil-koordinazzjoni tal-politika tal-kummerċ u dik tal-FEG u l-monitoraġġ tagħhom;
7. Jistieden lill-Kummissjoni tbaxxi l-limitu għall-eliġibbiltà, li bħalissa huwa ta' 500 sensja, li jfisser li fil-prattika korporazzjonijiet kbar ħafna biss – li ħafna drabi jagħmlu profitt fuq livell globali – huma eliġibbli; iqis li sabiex jiġi żgurat li l-impjegati ta' kumpaniji iżgħar f'setturi li huma direttament milquta mill-effetti tal-globalizzazzjoni jiġu megħjuna, il-limitu għandu jitnaqqas għal 100 sensja; jistieden lill-Kummissjoni tappoġġa mhux biss lill-impjegati tal-kumpaniji milquta minn pjanijiet ta' sensji iżda wkoll lil dawk fis-setturi kollha milquta, inkluż is-sottokuntratturi; jistieden lill-Kummissjoni tkun aktar flessibbli u reattiva fl-użu tal-FEG; jiddispjaċih li l-ammonti allokati taħt il-Fond ta' spiss iridu jinħarġu minn qabel mill-Istati Membri;
8. Jistieden lill-Kummissjoni torjenta mill-ġdid lill-FEG favur l-SMEs, li huma atturi ewlenin fid-dinamiżmu tal-ekonomija Ewropea;
9. Jistieden lill-Kunsill u lill-Kummissjoni jiżblokkaw ir-regolamenti li għandhom l-għan li jimmodernizzaw l-istrumenti għad-difiża tan-negozju, biex isiru aktar rapidi, effikaċi, effiċjenti u aktar aċċessibbli, inkluż għall-SMEs; jissottolinja li strumenti għad-difiża tan-negozju effiċjenti u riformati għandhom jipprevjenu l-użu tal-FEG għal każijiet ta' dumping soċjali, ambjentali jew tal-prezzijiet minn pajjiżi oħra;
10. Jistieden lill-Kummissjoni timplimenta, fl-istess ħin, strateġija biex tappoġġa politika komuni dwar l-industrija u l-investiment u biex issaħħaħ l-istrumenti għad-difiża tan-negozju tal-UE;
11. Jistieden lill-Kummissjoni tagħti l-istatus ta' ekonomija tas-suq lil sħab kummerċjali ladarba dawn jissodisfaw il-ħames kriterji li hija stabbiliet, jistieden, f'dan ir-rigward, lill-Kumissjoni tistabbilixxi strateġija ċara u effikaċi dwar il-kwistjonijiet relatati mal-għoti tal-istatus ta' ekonomija tas-suq lil pajjiżi terzi sabiex tħares il-kompetittività tan-negozji tal-UE u tkompli l-ġlieda kontra kwalunkwe forma ta' kompetizzjoni inġusta;
12. Jistieden lill-Kummissjoni testendi d-deroga għall-Inizjattiva favur l-Impjieg taż-Żgħażagħ lil hinn mill-2017;
13. Jaqbel mal-Kummissjoni li l-vera essenza tal-FEG hija li jgħin lill-persuni li tilfu l-impjieg tagħhom minħabba kummerċ aktar miftuħ; iqis li huwa kompitu importanti tal-FEG li jtaffi l-konsegwenzi ta' tilwim kummerċjali u jiżgura li l-piżijiet li jirriżultaw minn deċiżjonijiet politiċi konġunti fil-livell tal-UE huma kondiviżi bejn l-Istati Membri tal-UE; jistieden, għalhekk, lill-Kummissjoni tiżgura appoġġ lill-impjegati u lill-kumpaniji milquta minn kunflitti kummerċjali; jipproponi wkoll li jinħoloq mekkaniżmu rapidu għall-ipproċessar ta' applikazzjonijiet li jikkonċernaw tilwim kummerċjali.
OPINJONI tal-Kumitat għall-Kontroll tal-Baġit (28.4.2016)
Rapporteur għal opinjoni: Marco Valli
Il-Kumitat għall-Kontroll tal-Baġit jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
− wara li kkunsidra r-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni ("ir-Regolament FEG")(1),
− wara li kkunsidra r-Regolament (KE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 ("ir-Regolament FEG il-ġdid")(2),
− wara li kkunsidra r-rapport tal-Kummissjoni tat-22 ta' Lulju 2015 dwar l-attivitajiet tal-Fond Ewropew ta' Aġġustament għall-Globalizzazzjoni fl-2013 u l-2014 (COM(2015)0355),
− wara li kkunsidra r-Rapport Speċjali tal-Qorti Ewropea tal-Awdituri Nru 7/2013 dwar il-Fond Ewropew ta' Aġġustament għall-Globalizzazzjoni, flimkien mat-tweġibiet tal-Kummissjoni(3) ('ir-rapport tal-Qorti tal-Awdituri'),
A. billi l-Fond Ewropew ta' Aġġustament għall-Globalizzazzjoni (FEG) ġie stabbilit biex jagħti sostenn lill-ħaddiema li ngħataw is-sensja minħabba bidliet strutturali kbar fix-xejriet kummerċjali dinjija;
B. billi l-Artikolu 19 tar-Regolament (UE) Nru 1309/2013 jesiġi li, ta' kull sentejn, il-Kummissjoni tibgħat rapport kwantitattiv u kwalitattiv lill-Parlament Ewropew u lill-Kunsill dwar l-attivitajiet tal-FEG fis-sentejn ta' qabel;
C. billi, il-FEG ġie mfassal biex jindirizza sitwazzjonijiet ta' emerġenza fuq perjodu qasir u ad hoc, għall-kuntrarju tal-Fond Soċjali Ewropew (FSE) li wkoll jappoġġja ħaddiema li ngħataw is-sensja iżda li għandu l-għan li jindirizza l-iżbilanċi strutturali fuq perjodu twil, prinċipalment permezz ta' programmi ta' tagħlim tul il-ħajja;
1. Jinnota li t-total tal-għajnuna approvata mill-FEG mid-data tal-ewwel applikazzjoni sa Settembru 2015 kien ta' madwar EUR 545 miljun mill-baġit tal-Unjoni u ta' madwar EUR 390 miljun mill-baġit tal-Istati Membri għal total ta' 139 applikazzjoni mill-Istati Membri li ġew approvati;
2. Iqis li huwa neċessarju li jiżdied l-użu tal-FEG fil-prevenzjoni u fit-trattament tar-rilokazzjoni, kif ukoll b'reazzjoni għal kriżijiet settorjali minħabba l-fluttwazzjoni tal-prezzijiet u tad-domanda fuq livell dinji;
3. Jirrikonoxxi, kif mistqarr fir-rapport tal-Qorti tal-Awdituri, li kważi l-ħaddiema eliġibbli kollha setgħu jibbenefikaw minn miżuri personalizzati mill-FEG; josserva li s-servizzi offruti lill-benefiċjarji potenzjali ġeneralment tfasslu speċifikament abbażi tal-ħtiġijiet tagħhom u għalhekk kellhom l-akbar probabbiltà li jiksbu riżultati; jinnota, barra minn hekk, li, inġenerali, l-appoġġ mill-FEG ġie kkoordinat tajjeb mal-FSE u mal-miżuri nazzjonali tas-suq tax-xogħol, billi l-miżuri eżistenti ġew ikkumplimentati minn miżuri addizzjonali tal-FEG li tfasslu speċifikament biex jindirizzaw il-ħtiġijiet tal-ħaddiema;
4. Jistieden lill-Kummissjoni tiżgura li l-Fond jissodisfa l-ħtiġijiet speċifiċi tal-ħaddiema li jaħdmu għal rashom; jindika li r-rilokazzjonijiet u konsegwenzi oħra tal-globalizzazzjoni, bħalma huma l-'ekonomija kollaborattiva' u r-robotika, qed jaffettwaw is-setturi ewlenin tal-ekonomija Ewropea li fihom in-numru ta' nies li jaħdmu għal rashom qed jiżdied b'mod kostanti;
5. Jindika li, f'xi każijiet, ħaddiema ssensjati li kienu impjegati ma' fornituri ta' impriża milquta ma ġewx inklużi fl-appoġġ tal-FEG; jirrikonoxxi l-ispjegazzjoni tal-Kummissjoni li l-ħaddiema affettwati ta' fornituri 'l isfel fil-katina tal-provvista qatt ma ġew esklużi b'mod intenzjonali, u l-Kummissjoni qed taħdem, flimkien mal-Istati Membri, sabiex jinstab bilanċ raġonevoli bejn kopertura komprensiva u l-ħin meħtieġ biex titħejja u tiġi ppreżentata applikazzjoni; jinnota li l-Kummissjoni għandha tinkludi dettalji ulterjuri dwar is-setturi li fihom probabbli li l-ħaddiema jsibu impjieg u jekk it-taħriġ offrut kienx allinjat mal-prospetti ekonomiċi futuri u mal-bżonnijiet tas-suq tax-xogħol fir-reġjuni kkonċernati mis-sensji;
6. Jistieden lill-Kummissjoni tbaxxi l-limitu ta' eliġibbiltà għall-FEG, li bħalissa hu ta' 500 sensja, għal 100 sensja fil-każ ta' impriżi medji u 50 sensja f'każ ta' impriżi żgħar, sabiex jiġi żgurat li l-għajnuna tasal għand il-ħaddiema impjegati mill-SMEs, li ġeneralment huma l-aktar affettwati mill-effetti tal-globalizzazzjoni;
7. Jinnota li, minkejja li l-FSE mhuwiex mistenni li jindirizza l-avvenimenti imprevedibbli kollha, il-miżuri taħt ir-Regolament FEG jistgħu jiġu applikati bl-istess mod taħt l-FSE; josserva li r-raġunijiet ewlenin għaliex xi Stati Membri jippreferu jużaw l-FSE minflok il-FEG huma r-rata ogħla ta' kofinanzjament għall-FSE, l-implimentazzjoni aktar rapida tal-FSE, in-nuqqas ta' prefinanzjament fil-każ tal-FEG, il-proċedura ta' approvazzjoni twila tal-FEG u l-kundizzjonijiet iżjed restrittivi tal-FEG;
8. Jinnota li f'ħafna każijiet l-Istati Membri jiffaċċjaw aktar diffikultajiet biex jipprovdu evidenza li s-sensji tal-massa jissodisfaw il-kriterji ta' intervent tal-FEG, kompitu li huwa ta' sfida anke ikbar meta għadd ta' SMEs huma affettwati; jistieden, għaldaqstant, lill-Kummissjoni tindirizza n-nuqqasijiet imsemmija hawn fuq sabiex il-FEG isir soluzzjoni li taħdem għall-ħaddiema li ngħataw is-sensja;
9. Iqis li l-kwalità u d-disponibbiltà tad-data dwar l-integrazzjoni mill-ġdid ġiet affettwata ħażin minn għadd ta' fatturi differenti; jindika li l-Istati Membri ġeneralment ma stabbilixxewx għanijiet kwantitattivi ta' integrazzjoni mill-ġdid, u li, f'ċerti każijiet, is-servizzi tal-impjiegi pubbliċi jew privati ma għamlux distinzjoni sistematika bejn il-FEG, l-FSE u miżuri nazzjonali oħra meta kienet qed tinġabar id-data dwar l-integrazzjoni mill-ġdid; jitlob lill-Kummissjoni biex, ta' kull sena, tipprovdi valutazzjoni kompluta tar-riżultati miksuba għal kull intervent tal-FEG, kif ukoll biex tipprovdi data dwar it-talbiet tal-FEG li ma ġewx approvati fil-livell tal-Kummissjoni u r-raġunijiet għalfejn ma ġewx approvati;
10. Jenfasizza li l-awtoritajiet tal-Istati Membri ma kinux obbligati jagħmlu distinzjoni bejn miżuri attivi fis-suq tax-xogħol, bħal pereżempju taħriġ u għajnuna għal dawk li jaħdmu għal rashom, u appoġġ ta' dħul għal ħaddiema salarjati; jinnota, barra minn hekk, in-nuqqas ta' informazzjoni speċifika li tagħmilha possibbli li jitkejjel l-impatt tal-FEG, sabiex jiġu identifikati proġetti kofinanzjati mill-FSE li setgħu effettivament laħqu l-kriterji ta' intervent tal-FEG; jitlob lill-Kummissjoni tanalizza din il-kwistjoni u tipproduċi rapport dwar in-numru u l-kamp ta' applikazzjoni tal-proġetti FSE li jissodisfaw il-kriterji ta' intervent tal-FEG;
11. Jinnota li l-Kummissjoni għamlet titjib fil-bażi ta' data tal-FEG li fiha tiġi rreġistrata d-data kwantitattiva dwar il-każijiet tal-FEG għal skopijiet ta' statistika, u b'hekk ikun iktar faċli għall-Istati Membri biex jissottomettu applikazzjonijiet u għall-Kummissjoni biex tanalizza u tqabbel iċ-ċifri dwar il-każijiet tal-FEG; jinnota, barra minn hekk, li l-Kummissjoni inkludiet il-FEG fis-Sistema Komuni Kondiviża ta' Ġestjoni tal-Fondi, li għandha tirriżulta fit-tressiq ta' applikazzjonijiet aktar korretti u kompluti u tnaqqas ulterjorment iż-żmien meħtieġ biex applikazzjoni li tressqet minn Stat Membru tiġi adottata mill-PE u mill-Kunsill; jinnota li, fl-interess tat-trasparenza u r-responsabbiltà demokratika, il-Kummissjoni kien imissha tiżgura l-aċċess pubbliku għad-dokumenti kollha relatati mal-każijiet tal-FEG;
12. Jinnota li l-formoli ta' applikazzjoni tal-FEG ma fihom l-ebda dettall dwar impriżi li l-impjegati tagħhom intlaqtu minn miżuri relatati mal-FEG; jitlob lill-Kummissjoni tipprovdi data aktar dettaljata u biex tivvaluta jekk l-għeluq u/jew is-sensji humiex kkawżati minn kumpaniji li qed jirrilokaw il-produzzjoni tagħhom lejn pajjiżi terzi jew lejn Stati Membri oħrajn b'politiki fiskali aggressivi li tfasslu biex jattiraw l-investiment; jistieden lill-Kummissjoni tikkunsidra li tintroduċi strument li jobbliga kumpaniji li jirrilokaw il-produzzjoni barra l-UE biex jikkontribwixxu għall-impjegar mill-ġdid tal-ħaddiema ssensjati;
13. Iqis li l-FEG għandu jkun kapaċi jipprovdi l-kontribuzzjoni finanzjarja tiegħu b'mod rapidu sabiex jimmassimizza l-impatt tiegħu u jħalli l-ħaddiema milquta jibbenefikaw mill-miżuri ffinanzjati mill-aktar fis possibbli wara li jkunu ngħataw is-sensja; jiġbed l-attenzjoni għall-fatt li, skont ir-rapport tal-Qorti tal-Awdituri, it-tul medju tal-proċedura ta' approvazzjoni tal-FEG hu ta' 41 ġimgħa; jirrikonoxxi li l-Kummissjoni qiegħda tipprova tnaqqas id-dewmien fejn possibbli; jinnota, barra minn hekk, li skont ir-regoli fis-seħħ, ċerti partijiet tal-proċedura ma jistgħux jitqassru; jistieden lill-Kummissjoni tirrapporta dwar jekk il-bidliet li saru fl-applikazzjonijiet elettroniċi u l-formoli għenux biex titqassar il-proċedura tal-FEG;
14. Jirrikonoxxi l-istqarrija tal-Kummissjoni li r-Regolament tal-FEG ma jinkludix għanijiet kwantitattivi ta' integrazzjoni mill-ġdid, u li l-bosta miżuri tal-FEG jistgħu jiġu vvalutati b'mezzi oħrajn; jenfasizza li kien diffiċli biex wieħed jevalwa s-suċċess tal-istrument u l-kontribut reali tiegħu bħala strument uniku għall-integrazzjoni mill-ġdid tal-ħaddiema; jindika li l-pakkett koordinat ta' servizzi personalizzati kkofinanzjat mill-FEG għandu jiġi bilanċjat b'azzjonijiet oħra u li dawn għandhom jiġu kumplimentati biex jipprovdu "valur miżjud tal-UE" b'benefiċċji ċari u viżibbli għall-UE u għaċ-ċittadini tagħha;
15. Ifakkar li l-appoġġ mill-FEG għandu jiffoka prinċipalment fuq miżuri attivi tas-suq tax-xogħol immirati lejn l-integrazzjoni mill-ġdid rapida tal-benefiċjarji f'impjiegi sostenibbli, fis-settur li inizjalment kienu attivi fih jew f'settur ieħor; josserva li miżuri li jipprovdu lill-ħaddiema b'appoġġ għall-introjtu ġew identifikati fil-każijiet awditjati kollha fir-rapport tal-Qorti tal-Awdituri, u li dawn il-miżuri ta' appoġġ kienu jirrappreżentaw 33 % tal-ispejjeż rimborżati fil-każijiet kollha tal-FEG; jindika li r-Regolament FEG il-ġdid jillimita l-ispejjeż ta' miżuri speċjali b'limitu ta' żmien, bħalma huma allowances għal waqt it-tfittix ta' impjieg, inċentivi għar-reklutaġġ għal min iħaddem, għal 35 % tal-ispejjeż totali għall-pakkett ikkoordinat, u li l-azzjonijiet appoġġjati mill-FEG ma għandhomx l-għan li jissostitwixxu miżuri passivi ta' protezzjoni soċjali pprovduti mill-Istati Membri fis-sistemi nazzjonali tagħhom.
ĠU C 182, 27.6.2013, p. 3
OPINJONI tal-Kumitat għall-Iżvilupp Reġjonali (20.4.2016)
Il-Kumitat għall-Iżvilupp Reġjonali jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1. Jinnota li l-evalwazzjonijiet tal-Fond Ewropew ta' Aġġustament għall-Globalizzazzjoni (FEG) juru li r-riżultati tal-interventi ta' dan il-Fond huma influwenzati minn fatturi bħal-livell ta' edukazzjoni u l-kwalifiki tal-ħaddiema fil-mira, kif ukoll mill-kapaċità ta' assorbiment tas-swieq tax-xogħol relevanti u l-PDG tal-pajjiżi riċevituri; jenfasizza li dawn il-fatturi huma l-aktar influwenzati minn miżuri għat-terminu twil li jistgħu effettivament jiġu appoġġjati mill-Fondi Strutturali u ta' Investiment Ewropej (il-Fondi SIE); jiġbed l-attenzjoni għall-ħtieġa li dawn il-fatturi u s-sitwazzjoni tas-suq tax-xogħol lokali jiġu kkunsidrati kulmeta tkun se tiġi provduta assistenza mill-FEG, filwaqt li jiġi żgurat li l-applikazzjoni għal kontribuzzjoni tiġi segwita fl-iqsar żmien possibbli mill-fond ta' assistenza; jiddispjaċih dwar id-dewmien fl-implimentazzojni u dwar l-ostakli li nqalgħu minħabba n-nuqqas ta' flessibilità ta' ċerti miżuri tal-FEG u n-nuqqas ta' leġiżlazzjoni nazzjonali f'xi Stati Membri, u jenfasizza l-ħtieġa li l-finanzjament mill-FEG isir aktar flessibbli;
2. Jinnota li, filwaqt li l-kamp ta' applikazzjoni u l-oqsma tematiċi ta' intervent tal-Fondi SIE (b'mod partikolari l-FSE) u l-FEG ħafna drabi huma simili, dan tal-aħħar inħoloq biex jirreaġixxi malajr għas-sitwazzjonijiet li jistgħu jinqalgħu, filwaqt li l-Fondi SIE għandhom ċiklu ta' programmazzjoni pluriennali; jinnota li huma essenzjali aktar sinerġiji bejn il-FEG u l-Fondi SIE sabiex jinkisbu riżultati aktar malajr u aktar effettivi; jenfasizza li l-Fondi SIE għandhom jaġixxu bħala miżuri ta' segwitu fl-oqsma ta' appoġġ tal-FEG billi jistimulaw l-investiment, it-tkabbir globali u l-ħolqien tal-impjiegi; jenfasizza li l-interventi tal-FEG għandhom ikunu kkoordinati mal-programmi eżistenti tal-UE, bħalma huma l-inizjattiva favur l-impjiegi taż-żgħażagħ, il-programmi u l-istrateġiji nazzjonali u s-sorsi privati, bil-għan li dawn jgħinu lin-nies isibu impjieg u li jippromwovu l-intraprenditorija, speċjalment fir-reġjuni u s-setturi li diġà qed ibatu mill-effetti negattivi tal-globalizzazzjoni jew mir-ristrutturar tal-ekonomija; huwa mħasseb dwar in-nuqqas ta' evalwazzjoni tal-effiċjenza u l-effettività tal-FEG, u jitlob li wieħed iħares b'mod iktar ġenerali u aktar dettaljat lejn il-finanzjament u l-użu tiegħu fil-każ ta' Stati Membri speċifiċi;
3. Jistieden lill-Kummissjoni biex, fil-proċess ta' implimentazzjoni tal-FEG, inkluż fir-rapport tagħha li jmiss kif ukoll fil-proposti prospettivi, tipprovdi informazzjoni dwar it-tip u l-kwalità ta' impjiegi li nstabu mill-persuni li ġew riintegrati fis-suq tax-xogħol u dwar it-tendenzi għat-terminu medju u twil fir-rigward tar-rata ta' riintegrazzjoni milħuqa permezz tal-interventi tal-FEG; jitlob, f'dan il-kuntest ta' kejl tal-prestazzjoni tal-FEG f'termini ta' impjiegi u riorjentament professjonali fost il-benefiċjarji, li jkun hemm indikazzjonijiet aktar ċari dwar is-setturi li fihom il-ħaddiema huwa probabbli li jsibu impjieg u dwar jekk it-taħriġ offrut huwiex adattat għall-prospettiva ekonomika u għall-bżonnijiet tas-suq tax-xogħol fir-reġjuni milquta mis-sensji; b'konsegwenza ta' dan ta' hawn fuq, jistieden ukoll lill-Kummissjoni tikkunsidra perspettivi futuri għas-suq tax-xogħol, partikolarment fis-setturi orjentati lejn il-futur, u l-ħiliet li huma tassew meħtieġa, meta tistabbilixxi miżuri appoġġjati mill-FEG, u biex tipprovdi analiżi dettaljata dwar l-issodisfar ta' dan ir-rekwiżit fir-rappurtar u fl-evalwazzjoni tagħha; jitlob valutazzjoni bir-reqqa tal-aspettativi ta' dawk l-Istati Membri li japplikaw għall-għajnuna mill-FEG, tar-raġunijiet li jimpedixxu lill-Istati Membri milli japplikaw minkejja bżonnijiet eżistenti, u ta' għażliet possibbli biex jiġu adattati l-limiti ta' eliġibilità;
4. Jenfasizza l-importanza li jitfassal pakkett ikkoordinat ta' servizzi personalizzati għall-ħaddiema, b'konsultazzjoni mal-imsieħba soċjali u mal-awtoritajiet reġjonali;
5. Iqis, għalhekk, li d-direzzjoni tar-riżorsi lejn l-investimenti li jikkontribwixxu għat-tkabbir u l-impjiegi, l-edukazzjoni, il-ħiliet u l-mobilità ġeografika tal-ħaddiema u l-kundizzjonijiet tas-suq tax-xogħol hija ta' importanza kbira sabiex jiġu kkonsolidati aktar il-miżuri li jiġġieldu kontra l-effetti tal-kriżi; jilqa' l-fatt li, f'dan il-kuntest, ir-riċerka u l-innovazzjoni jidhru li huma l-qasam fejn ġew allokati l-iktar riżorsi mill-Fond Ewropew għall-Iżvilupp Reġjonali (FEŻR) fil-perjodu ta' programmazzjoni attwali;
6. Jenfasizza l-ħtieġa li jiżdied l-użu tal-FEG billi tiġi promossa d-domanda mill-Istati Membri, ħaġa li se teħtieġ żieda fil-finanzjament tiegħu u fil-kofinanzjament mill-UE, u jistieden lill-Kummissjoni tikkunsidra li tgħolli l-livell massimu ta' appoġġ mill-FEG minn 60 % għal 85 % fir-reġjuni fejn il-livell globali ta' qgħad huwa ogħla b'mod sinifikanti mill-medja tal-pajjiż; jiddispjaċih li l-Kummissjoni fl-evalwazzjonijiet tagħha tal-FEG ma pprovdietx analiżi reġjonali tal-benefiċjarji, ħaġa li setgħet tindika l-użu tal-FEG fir-reġjuni b'rati ta' qgħad diġà sinifikanti jew b'qgħad strutturali għoli fis-settur appoġġjat; iħeġġeġ, bl-istess mod, lill-Istati Membri jagħtu lir-reġjuni rwol akbar fil-proċess tal-applikazzjoni għal finanzjament;
7. Ifakkar li l-Fondi SIE kkontribwixxew b'mod sinifikanti biex jitreġġgħu lura l-effetti ekonomiċi u soċjali tal-kriżi, jittaffew l-impatti negattivi tal-globalizzazzjoni u jiġu promossi l-objettivi għat-terminu twil tal-impjiegi u t-tkabbir sostenibbli; jenfasizza li għandhom jiġu preferuti approċċi integrati bbażati fuq programmar iffinanzjat minn fondi differenti sabiex jiġu indirizzati s-sensji u l-qgħad b'mod sostenibbli, permezz ta' allokazzjoni effiċjenti ta' riżorsi u koordinazzjoni u sinerġiji aktar mill-qrib, b'mod partikolari bejn il-FSE u l-FEŻR; jemmen bis-sħiħ li strateġija integrata ta' programmar iffinanzjat minn fondi differenti tista' tnaqqas ir-riskju ta' rilokazzjoni u toħloq kundizzjonijiet favorevoli għat-treġġigħ lura tal-produzzjoni industrijali lejn l-UE;
8. Jemmen li allokazzjoni effiċjenti tar-riżorsi tfisser li jiġi osservat il-prinċipju ta' sussidjarjetà u li ma jiġix irdoppjat l-appoġġ li jista' jiġi pprovdut b'mod aħjar mill-Istati Membri; f'dan ir-rigward, jistieden lill-Kummissjoni tiżgura li l-pagamenti diretti kontanti mill-FEG la jissostitwixxu u lanqas jissupplimentaw il-benefiċċji nazzjonali għall-qgħad u biex tkompli tikkunsidra r-Rakkomandazzjoni 2 tar-Rapport Speċjali tal-Qorti Ewropea tal-Awdituri Nru 7 (2013);
9. Jistieden lill-Kummissjoni tiżgura li l-pubbliku jkollu aċċess għad-dokumenti kollha relatati mal-każijiet tal-FEG sabiex tiżdied it-trasparenza tal-proċess ta' teħid ta' deċiżjonijiet u ta' finanzjament b'mod ġenerali;
10. Jinnota li l-innovazzjoni u l-effiċjenza tar-riżorsi huma kruċjali għat-tiġdid industrijali u għad-diversifikazzjoni ekonomika, u li dawn min-naħa tagħhom huma essenzjali biex jiġu miġġielda l-effetti tat-tibdil strutturali fir-reġjuni u s-setturi l-aktar milquta mill-globalizzazzjoni jew mill-kriżi ekonomika u finanzjarja, u jfakkar fir-rwol tal-istrateġiji ta' speċjalizzazzjoni intelliġenti f'dan il-kuntest;
11. Huwa, madankollu, imħasseb kemm dwar it-titjib miexi bil-mod u l-varjazzjoni wiesgħa fil-prestazzjoni tar-reġjuni fir-rigward tal-innovazzjoni, minn naħa waħda, kif ukoll dwar id-dgħufijiet li nstabu fl-implimentazzjoni tal-istrateġiji ta' speċjalizzazzjoni intelliġenti fl-Istati Membri, min-naħa l-oħra; jinnota, f'dan ir-rigward, l-inizjattivi tal-Kummissjoni, bħall-pjattaformi tematiċi dwar l-ispeċjalizzazzjoni intelliġenti u s-sħubiji ta' raggruppament strateġiċi Ewropej għall-ispeċjalizzazzjoni intelliġenti, u jitlob lill-Kummissjoni tipprovdi informazzjoni regolari lill-Parlament dwar l-implimentazzjoni tagħhom;
12. Jiddispjaċih li r-rata medja ta' impjiegi ta' persuni li jaħdmu għal rashom fil-każijiet kollha ta' appoġġ mill-FEG hija ta' 5 % tar-rata globali ta' impjieg mill-ġdid; ifakkar, f'dan ir-rigward, il-ħtieġa li jintuża u li jiġi programmat l-appoġġ mill-Fondi SIE b'tali mod li jissaħħu l-perċezzjoni pożittiva u l-potenzjal tal-impjieg tal-persuni li jaħdmu għal rashom, l-intraprenditorija u l-ħolqien tan-negozju, b'attenzjoni fuq il-ħolqien ta' servizzi ġodda, b'mod partikolari fiż-żoni rurali, peress li bħalissa dawn għadhom lura meta mqabbla maż-żoni urbani f'dan ir-rigward;
13. Jinnota li sabiex wieħed japplika għal finanzjament mill-FEG attwali, 500 ħaddiem iridu jingħataw is-sensja minn kumpanija waħda, iżda li għall-Istati Membri iżgħar huwa iktar diffiċli li tintlaħaq din ir-rata marġinali milli għall-Istati Membri akbar, u li għalhekk il-limitu minimu attwali għandu jikkonforma mar-rati ta' impjieg nazzjonali u mhux jiġi ristrett għal kwota;
14. Jinnota li f'xi każijiet tal-FEG l-għadd ta' benefiċjarji fil-mira huwa baxx wisq meta mqabbel mal-għadd totali ta' benefiċjarji eliġibbli, u li dan iwassal għal impatt pożittiv lokali jew reġjonali subottimali tal-fondi investiti;
15. Jistieden lill-istituzzjonijiet tal-UE u lill-awtoritajiet nazzjonali u reġjonali/lokali, sabiex, bil-għan li tiġi massimizzata l-effiċjenza tal-interventi tal-FEG u tiġi megħjuna r-riintegrazzjoni rapida ta' ħaddiema li ngħataw is-sensja lura fis-suq tax-xogħol, jissimplifikaw u jħaffu l-proċess ta' teħid ta' deċiżjonijiet u jiżguraw pagamenti f'waqthom mill-FEG lill-benefiċjarji, peress li l-medja tal-perjodu ta' approvazzjoni ta' applikazzjoni lill-FEG ta' 303 ijiem – jiġifieri 10 xhur – teħtieġ urġentement li titqassar sabiex jiġi massimizzat l-impatt mistenni; jissottolinja li t-tisħiħ tal-kapaċitajiet tal-Istati Membri hija indispensabbli f'dan ir-rigward sabiex tkun tista' ssir kumpilazzjoni aktar malajr u b'mod aktar effiċjenti tal-applikazzjonijiet;
16. Jilqa' l-miżuri li jippromwovu l-intraprenditorija, fil-forma ta' sussidji għan-negozji l-ġodda, inċentivi għall-intraprenditorija u servizzi għal intraprendituri ġodda; iqis li miżuri bħal dawn ikunu aktar utli jekk jiġu provduti lill-parteċipanti f'taħlita;
17. Jinnota s-suċċess tal-FEG fir-rigward tal-benefiċjarji taħt l-età ta' 25 sena; jinnota n-nuqqas ta' suċċess fir-rigward tal-benefiċjarji li għandhom aktar minn 55 sena; jitlob li jiġu mtejba l-metodi applikati għall-benefiċjarji akbar fl-età skont il-FEG u li jitħeġġeġ l-użu tiegħu sabiex iż-żgħażagħ jiġu riintegrati fis-suq tax-xogħol;
18. Jiddispjaċih li f'xi każijiet tal-FEG l-azzjonijiet skont l-Artikolu 7(4) tar-Regolament (UE) Nru 1309/2013 – attivitajiet ta' tħejjija, ġestjoni, tagħrif u pubbliċità, kontroll u rappurtaġġ – jirrappreżentaw sehem relattivament għoli tal-ispejjeż totali, u dan iwassal biex l-investiment tal-UE jiġi assorbit minn proċeduri amministrattivi, minflok ma jiġi mmirat lejn aktar benefiċjarji;
19. Josserva li f'għadd ta' miżuri tal-FEG implimentati, il-kriterji ta' intervent skont l-Artikolu 4(1) u (2) tar-Regolament (UE) Nru 1309/2013 jistgħu jitqiesu bħala li huma wisq flessibbli, u dan jikkomprometti l-objettivi ċari tal-istrument ta' finanzjament fil-livell lokali u dak reġjonali;
20. Jirrakkomanda li l-Kummissjoni u l-Istati Membri jiġbru statistiki dwar it-telf potenzjali ta' impjiegi fost in-nisa u l-irġiel sabiex jiġi aċċertat l-aħjar mod kif jiġu utilizzati l-fondi;
21. Jistieden lill-Kummissjoni teżamina mill-ġdid l-attivitajiet iffinanzjati, b'kont meħud tal-ħtieġa li jiġi żgurat li l-benefiċjarji l-aktar vulnerabbli ma jiġux imċaħħda mir-riżorsi u li r-riżorsi jintużaw bl-aktar mod effettiv;
22. Jirrakkomanda li l-Kummissjoni tappoġġja lill-Istati Membri billi tiżviluppa miżuri u programmi innovattivi biex tgħin lill-Istati Membri jibbenefikaw aħjar mill-FEG.
OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi (25.4.2016)
Rapporteur għal opinjoni: Vilija Blinkevičiūtė
A. billi l-prinċipji tal-ugwaljanza bejn is-sessi u tan-nondiskriminazzjoni, li huma fost il-valuri ewlenin tal-Unjoni u li jinsabu proklamati fl-Istrateġija Ewropa 2020, għandhom jiġu żgurati u promossi meta jkun qed jiġi implimentat il-Fond Ewropew ta' Aġġustament għall-Globalizzazzjoni (FEG);
B. billi hemm rati ogħla ta' impjieg mill-ġdid għan-nisa milli għall-irġiel, iżda l-impjieg mill-ġdid fost in-nisa huwa iktar temporanju u instabbli, minħabba obbligi ta' kura ta' membri familjari waqt li n-nisa jkunu qed ifittxu impjieg ġdid u/jew jipparteċipaw f'taħriġ mill-ġdid, u n-nuqqas ta' faċilitajiet ta' indukrar tat-tfal u tal-morda bi prezz raġonevoli u ta' kwalità;
C. billi n-nisa jintlaqtu b'mod sproporzjonat mill-kriżi u mill-politiki ta' awsterità;
1. Jinnota li l-varjazzjoni fil-profil tal-ġeneri tal-benefiċjarji tal-Fond Ewropew ta' Aġġustament għall-Globalizzazzjoni (FEG), fejn ir-rata medja ta' nisa benefiċjarji hija ta' 33 % u dik tal-irġiel hija ta' 67 %, tiddependi mis-settur u minn jekk dan huwiex iddominat mill-irġiel jew min-nisa(1);
2. Jistieden lill-Kummissjoni tqis is-sitwazzjoni partikolari tan-nisa u tiżgura kemm jista' jkun li l-assistenza mill-FEG tkun ta' benefiċċju għan-nisa u l-irġiel b'mod ugwali;
3. Jistieden lill-Kummissjoni u lill-Kunsill iqisu t-tisħiħ tad-dispożizzjonijiet fir-Regolament dwar il-FEG attwali dwar l-allowances għall-indukraturi sabiex ikun jista' jkun hemm appoġġ imtejjeb għan-nisa bi dmirijiet ta' indukrar(2); jinnota li dawn il-miżuri m'għandhomx jissostitwixxu l-obbligi tal-Istati Membri; jenfasizza li l-Istati Membri u min iħaddem għandhom jiżviluppaw taħriġ u kundizzjonijiet tax-xogħol flessibbli li jagħmlu possibbli l-kondiviżjoni tal-kustodja u r-responsabbiltajiet tal-ġenituri bejn is-sessi;
4. Jistieden lill-Kummissjoni tiġbor data dwar kemm mill-appoġġ tal-FEG ġie allokat fil-forma ta' allowances għall-indukraturi kif previst fl-Artikolu 7(1)(b) tar-Regolament dwar il-FEG attwali, u dwar kif dan affettwa r-rati ta' impjieg mill-ġdid tal-benefiċjarji nisa;
5. Jistieden lill-Istati Membri japplikaw il-miżuri dwar l-impjieg mill-ġdid fil-komunitajiet lokali fejn hemm qgħad massiv sabiex jiġi evitat ċaqliq 'il-bogħod u abbandun tal-familja u/jew tat-tfal; jinnota f'dan il-kuntest li dan huwa ta' importanza speċjali għan-nisa qiegħda li jaf ikollhom inqas flessibilità ġeografika minħabba l-obbligi ta' indukrar tal-familja;
6. Jinnota li r-rata medja ta' impjieg indipendenti għall-każijiet kollha tal-FEG hija ta' 5 %, u jistieden lill-Kummissjoni tistabbilixxi miżuri bħala parti mill-FEG bl-għan li tiġi promossa u mrawma l-intraprenditorija, u b'mod partikolari biex titħeġġeġ l-intraprenditorija femminili u soċjali; jenfasizza l-importanza tal-edukazzjoni intraprenditorjali u t-tagħlim tul il-ħajja f'dan il-kuntest u, b'mod partikolari, ta' konsulenza u ta' netwerks bejn il-pari; jisħaq fuq il-potenzjal tal-intraprenditorija soċjali, il-kooperattivi, l-intrapriżi mutwi u l-mudelli ta' negozju alternattivi għat-tisħiħ tal-pożizzjoni ekonomika tan-nisa u biex titrawwem l-inklużjoni soċjali; ifakkar li l-FEG għandu jipprijoritzza programmi li jgħinu lin-nisa u lill-bniet biex jibdew studji f'oqsma li tradizzjonalment huma ddominati mill-irġiel, bħat-TIK, ix-xjenza, it-teknoloġija, l-inġinerija u l-matematika (STEM), u li s-sinerġiji bejn is-setturi STEM u l-arti u l-industriji kreattivi (STEAM) għandhom potenzjal kbir għall-innovazzjoni u għal rappreżentanza akbar tan-nisa; jistieden lill-Istati Membri, lill-Kummissjoni u lill-impjegaturi biex jenfasizzaw l-inklużjoni tan-nisa u l-bniet, b'mod partikolari żgħażagħ li mhumiex fl-edukazzjoni, fi programmi STEM u STEAM tal-FEG;
7. Jenfasizza li l-għajnuna mill-FEG għamlet kontribut pożittiv biex jiġu indirizzati problemi soċjali u tas-suq tax-xogħol sinifikanti, billi żdiedet il-koeżjoni soċjali u l-persuni ġew megħjuna jidħlu mill-ġdid fl-impjieg, u bhekk jikkontribwixxu għall-qligħ finanzjarju tal-familja jew jibqgħu attivi fit-tiftix ta' impjieg u jevitaw nases negattivi tal-qgħad; jinnota barra minn hekk li l-impjieg mill-ġdid jevita t-tluq tal-ħaddiema u l-mobilità furzata; jisħaq li l-assistenza mill-FEG għandha tikkontribwixxi wkoll għall-ħolqien ta' impjiegi sostenibbli u deċenti; jenfasizza li għandha tingħata attenzjoni speċjali lin-nisa żgħażagħ;
8. Jiddispjaċih li hemm nuqqas ta' data diżaggregata abbażi tal-ġeneru fl-evalwazzjoni tal-każijiet ta' implimentazzjoni tal-FEG fil-livell tal-Istati Membri, u jistieden, għalhekk, lill-Istati Membri jiġbru d-data minn perspettiva tal-ġeneru;
9. Jistieden lill-Kummissjoni tissorvelja u tevalwa l-baġit tal-FEG biex ikun jista' jiġi vvalutat l-impatt aktar fit-tul fuq il-benefiċjarji tal-FEG, b'mod partikolari fir-rigward tal-ġeneru;
10. Jistieden lill-awtoritajiet kompetenti reġjonali u lokali, is-sħab soċjali u l-organizzazzjonijiet tas-soċjetà ċivili jikkoordinaw l-isforzi fost l-atturi tas-suq tax-xogħol sabiex jagħmlu possibbli aċċess aħjar għall-appoġġ tal-finanzjament mill-FEG f'każijiet ta' sensji futuri; jitlob, barra minn hekk, li tissaħħaħ il-parteċipazzjoni tas-sħab soċjali fil-monitoraġġ u l-evalwazzjoni tal-attivitajiet tal-Fond, u b'mod partikolari biex iħeġġu lir-rappreżentanti ta' partijiet interessati nisa jiżguraw li tingħata aktar attenzjoni lill-aspetti tal-ġeneru.
Evalwazzjoni ex post tal-Fond Ewropew ta' Aġġustament għall-Globalizzazzjoni (FEG) – Rapport Finali, Direttorat Ġenerali għall-Impjieg, l-Affarijiet Soċjali u l-Inklużjoni – Kummissjoni Ewropea, Awwissu 2015.
Artikolu 7 (1)(b) tar-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014–2020) u li jħassar ir-Regolament (KE) Nru 1927/2006, ĠU L 347, 20.12.2013, p. 855.